Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยสถานการณ์ทางการเมืองในช่วงตั้งแต่วันที่ ๑๑
ตุลาคม พ.ศ. ๒๕๕๒ เป็นต้นไป มีแนวโน้มจะเกิดความวุ่นวายทางการเมืองจากการที่มีกลุ่มบุคคลบางกลุ่มได้ประกาศเจตนารมณ์ชัดเจนในการปลุกระดมและนัดชุมนุมให้เข้าร่วมในการเรียกร้องความต้องการตามแนวทางและผลประโยชน์ของกลุ่ม
โดยกำหนดการเคลื่อนย้ายกลุ่มผู้ชุมนุมมาปิดล้อมทำเนียบรัฐบาลและสถานที่สำคัญของทางราชการบริเวณใกล้เคียง
รวมทั้งหากไม่ได้รับการตอบสนองจะมีการชุมนุมในลักษณะยืดเยื้อในห้วงเวลาดังกล่าว ประกอบกับมีกลุ่มผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงมากขึ้น
ซึ่งจะส่งผลกระทบโดยตรงต่อการบริหารราชการแผ่นดินและความสงบเรียบร้อยภายในประเทศ
ตลอดจนส่งผลกระทบต่อความเชื่อมั่นของผู้นำต่างประเทศที่จะเดินทางมาเข้าร่วมการประชุมสุดยอดอาเซียนระหว่างวันที่
๒๑ ถึงวันที่ ๒๕ ตุลาคม พ.ศ. ๒๕๕๒ ทั้งในระหว่างเดินทางและขณะประชุม
และมีแนวโน้มลุกลามเป็นเหตุการณ์ก่อความไม่สงบอันกระทบต่อความมั่นคงภายในราชอาณาจักร

ดังนั้น
เพื่อให้การบริหารจัดการในการรักษาความสงบและความปลอดภัย มีเอกภาพ จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้สถานการณ์ขยายตัวลุกลามเป็นเหตุการณ์ก่อความไม่สงบ
หรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๑๓ ตุลาคม พ.ศ. ๒๕๕๒ ดังต่อไปนี้

๑.  ให้เขตพื้นที่เขตดุสิต
กรุงเทพมหานคร เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรและจัดทำแผนการดำเนินการในการบูรณาการการกำกับ
ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง ให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออื่นเพื่อปฏิบัติภารกิจนี้เป็นการเฉพาะ

ทั้งนี้ ให้มีผลบังคับใช้ระหว่างวันที่ ๑๕
ถึงวันที่ ๒๕ ตุลาคม พ.ศ. ๒๕๕๒

ประกาศ
ณ วันที่ ๑๔ ตุลาคม พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๒๑
ตุลาคม ๒๕๕๒
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๑๕๒ ง/หน้า ๗/๑๔ ตุลาคม ๒๕๕๒